

**Crna Gora**

**Zavod za školstvo**

NAZIV PREDMETNOG PROGRAMA**:** **JUTARNJE OKUPLJANJE I PRODUŽENI BORAVAK**

1. **ODREĐENJE I STATUS OBRAZOVNOG PROGRAMA**

*Jutarnje okupljanje i produženi boravak* (u daljem tekstu: *produženi boravak*) predstavljaju organizovani oblik rada za učenike nižih razreda koji im osigurava kvalitetno provođenje slobodnog vremena prije i/ili poslije nastave, pod nadzorom nastavnika/ice i na taj način podiže opšti kvalitet i efikasnost čitavog nastavnog procesa.

Rad u produženom boravku zahtijeva fleksibilnu organizaciju, prilagođenu potrebama djece i mogućnostima škole. Produženi boravak organizovan je od 7 sati ujutro do 17 sati poslije podne, prevashodno za učenike u urbanim sredinama.

Produženi boravak predstavlja sveobuhvatan i kompleksan oblik rada s djecom. On je pedagoški i didaktički specifičan – povezuje igru, učenje i rad, doprinosi cjelovitom razvoju učenika/ca i pomaže im u savladavanju vještine samostalnog učenja, što im omogućava svrsishodno, kreativno i prijatno vannastavno vrijeme u školi.

1. **CILJEVI PROGRAMA**

Osnovni cilj produženog boravka je upućivanje i osposobljavanje učenika/ca za samostalno učenje i organizovanje rada, kroz strukturiranu igru i različite sadržaje koji povoljno utiču na njihov cjelokupni razvoj.

**Specifični ciljevi**:

* socijalizacija učenika kroz zajedničku igru i druženje,
* pripremanje učenika za bolje snalaženje u izradi domaćih zadataka,
* ponavljanje, utvrđivanje i primjena naučenog tokom redovne nastave,
* učenje organizacije vremena – optimalne korelacija učenja i slobodnog vremena,
* razvijanje sposobnosti prihvatanja individualnih različitosti,
* izgradnja partnerstva u obrazovanju,
* briga o učenicima s posebnim potrebama.

1. **PROGRAM I PLAN RADA SA AKTIVNOSTIMA**

Program rada vezan je, uglavnom, za redovne nastavne predmete. Tokom boravka u školi, kroz stalni pedagoški nadzor nastavnika/ca, posebna pažnja se poklanja vaspitnom radu sa učenicima, dok se u obrazovnom dijelu nastoje proširiti učenička znanja s redovne nastave i pospješiti usvajanje novih.

Vaspitna komponenta rada u produženom boravku treba da pomogne učenicima/cama da:

* prepoznaju i izraze svoja osjećanja, potrebe, interesovanja i želje,
* prepoznaju i prihvataju (uvažavaju) osjećanja, potrebe i želje drugih,
* izgrađuju samopouzdanje,
* prepoznaju i ističu vrijednosti kod sebe i drugih,
* usvajaju pravila ponašanja,
* sarađuju u zajedničkim aktivnostima i iznalaženju odgovarajućih rješenja,
* razvijaju odgovoran odnos prema sebi i drugima,
* razvijaju toleranciju i vještinu za mirno rješavanje sukoba.

**PLAN RADA I AKTIVNOSTI U PRODUŽENOM BORAVKU**

|  |  |
| --- | --- |
| Jutarnje okupljanje | * jutarnja gimnastika * doručak * gledanje crtanog filma * slušanje dječje muzike, pjevanje * igra uz muziku (ritmičke igre) * aktivnosti/igre u školskom dvorištu, terenu/sali za fizičko vaspitanje * društvene igre u učionici |
| Organizovani, samostalni rad učenika prije redovne nastave | * izrada domaćih zadataka * učenje |
| Odmor i slobodno strukturirano vrijeme neposredno nakon redovne nastave | * ručak * odmor * aktivnosti/igre u školskom dvorištu, terenu/sali za fizičko vaspitanje * društvene igre u učionici * slušanje muzike * ples |
| Organizovani samostalni rad učenika | * izrada domaćih zadataka * učenje |
| Samostalno učenje | - kreativne radionice (likovne, muzičke, literarne; drama, ples)  - čitanje knjiga, dječjih časopisa  - sportske i rekreativne aktivnosti  -gledanje filmova i video materijala obrazovnog karaktera |

Aktivnostima u okviru samostalnog učenja i slobodno strukturiranog vremena treba posvetiti najveći dio vremena tokom produženog boravka.

Kreiranje dnevnog rasporeda aktivnosti odgovornost je same škole, prema načelima opšteg kurikuluma i u zavisnosti od njene unutrašnje organizacije i uslova. Svaki nastavnički tim je kreator svakodnevnog rada s učenicima, u skladu s načelima struke.

1. **DIDAKTIČKE I METODIČKE PREPORUKE**

Pedagoški koncept rada u produženom boravku podrazumijeva sveobuhvatan pristup razvoju učenika/ca. Nastavnici/ce koji rade u produženom boravku treba da nastavu prevashodno kreiraju po mjeri djeteta i svoj rad osmisle u saradnji sa učenicima. Nastavnici/ce, prvenstveno, treba da budu mentori koji upućuju, pomažu i podstiču učenike, podržavaju kreativnost i maštovitost učenika, uvažavajući njihovo mišljenje.

**Posebno je važno u radu sa učenicima prvog razreda primjenjivati vaspitno-obrazovne strategije i pristup koji će im olakšati period međusobnog upoznavanja,** razumijevanje pravila funkcionisanja školskog života, razumijevanja razlike u funkcionisanju i dinamici između vrtića i škole, razumijevanje njihovog individualnog mjesta u kolektivu i njih kao dijela kolektiva, sticanja vještine refleksije, odnosno, promišljanja/osvrtanja na dnevne aktivnosti **i postupno preuzimanje obaveza i formiranje radnih navika.**

Nastavnici/ce koji rade u produženom boravku planiraju i usklađuju aktivnosti s nastavnicima/cama koji rade u nastavi. Učenici rade domaće zadatke samostalno, i uz pomoć nastavnika/ce kada je to potrebno. Po potrebi i u dogovoru s nastavnicima/cama iz redovne nastave, nastavnici/ce u produženom boravku organizuju individualni ili zajednički rad u cilju savladavanja određenih sadržaja iz redovne nastave.

U produženom boravku koriste se nastavne metode i oblici rada koji podstiču samostalno učenje i dobru organizaciju rada i slobodnog vremena:

* kurikularni pristup (umjesto predmetnog),
* učenje kroz igru, praksu, učenje za život,
* integrisano učenje,
* timsko i saradničko učenje.

U produženom boravku učenici treba da razvijaju pozitivne međuljudske odnose družeći se, dogovarajući se i pomažući jedni drugima u opuštenoj atmosferi. Rad u produženom boravku treba da bude takav da učenici razvijaju sigurnost u sebe, samopoštovanje, saradnju, odgovornost, snalažljivost, samostalnost.

Nastavnice/ci koji rade u produženom boravku treba da njeguju opušteniji i neposredniji odnos sa učenicima i da aktivnostima pristupaju maksimalno fleksibilno. Učenicima treba omogućiti odabir aktivnosti u skladu s njihovim afinitetima, trenutnom motivacijom i interesovanjem. Na ovaj način ostvaruje se slobodna disciplina, dijete je aktivno, a po zasićenju može da promijeni aktivnost. Pravila ponašanja treba da budu jasno postavljena i dosljedno poštovana.

Rad u produženom boravku, po prirodi stvari, podrazumijeva da nastavnici/ice preuzimaju i dio roditeljske uloge, pa je potreba za saradnjom s roditeljima veoma naglašena. Škola time dobija novu i zahtjevniju ulogu.

Djeca su u produženom boravku puno umornija nego tokom jutarnje nastave, pa su zahtjevnija po pitanju motivacije za realizaciju planiranih aktivnosti, imaju manje koncentracije i strpljenja. To znači da će frustracija i stres u određenoj mjeri biti neminovan pratilac produženog boravka. Toga treba da budu svjesni i učenici, i njihovi roditelji, i nastavnice/i. Nastavnice/i treba da o tome vode računa i da aktivnosti prilagođavaju mogućnostima učenika. Učenici treba da uče da imaju pravo na greške i da prihvataju greške kod sebe i drugih kao dio procesa učenja.

1. **UREĐENJE I OPREMA UČIONICE**

Program rada u produženom boravku realizuje se u namjenskoj prostoriji u školi, sali za fizičko vaspitanje, školskom dvorištu i sportskom terenu.

Ukoliko škola nema mogućnosti za namjensku prostoriju, mogu se koristiti i postojeće prostorije koje treba prilagoditi za rad u produženom boravku. Prostor određen za produženi boravak treba biti dovoljno velik, prijatan, prikladno opremljen i uređen tako da se vizuelno i svojim sadržajima razlikuje od učionica predviđenih za izvođenje nastave i da podstiče kreativnost kod djece. Trebalo bi da škola, prema mogućnostima, obezbijedi strunjače, jastučiće, audiovizuelnu opremu, igračke, društvene igre i slično. Ukoliko to mogućnosti dozvoljavaju, bilo bi poželjno rad i boravak u ovom prostoru organizovati po centrima interesovanja.

Za različite sportske i rekreacione aktivnosti treba koristiti fiskulturnu salu, kao i školsko dvorište i sprotski teren kad god to vremenske i druge prilike dozvoljavaju.

1. **PROFIL I STRUČNA SPREMA NASTAVNIKA I STRUČNIH SARADNIKA**

Stručni tim za rad u produženom boravku čine vaspitači/ice i profesori/ice razredne nastave, uz podršku školskog pedagoga i psihologa. Dio rada u produženom boravku mogu da preuzmu i nastavnici/ice ostalih profila.